Egyptin kediivi Ismail pašša pyrki saamaan haltuunsa Itä-Afrikan rannikkokaupungit ja tämän esti vain brittien väliintulo. Toisen uhan muodosti Saksan keisarikunta, joka vuoden 1884 lopulla pyrki tekemään sopimuksia paikallisten hallitsijoiden kanssa ja uhkasi näin brittien asemaa alueella. Saksa ja Britannia sopivat lopulta Berliinin kongressissa rajoista tarkoitusta varten perustetun komission kautta. Sopimus syntyi marraskuussa 1886, jolla Sansibarin sulttaanin haltuun jäi vain noin 15 kilometrin pätkä mannermaan rannikkoa. Sulttaani myi lopulta tämänkin pienen kaistaleen Saksalle vuonna 1888. Lopullisesti Saksa luopui vaatimuksistaan Sansibariin ja Wituun vuonna 1890 saaden vastavuoroisesti Helgolandin saaren briteiltä. Vuonna 1890 Sansibarista tuli Ison-Britannian protektoraatti.